Frankie Yankovic

**Frank John "Frankie" Yankovic** (28. juli 1915. Davis, West Virginia – 14. oktobar 1998. godine New Port Richey, Florida), slovensko-američki polka muzičar, proglašen "*Kraljem polka muzike*" u SAD-u. Njegove kompozicije su najčešće obrade melodija različitih naroda u ritmu polke, dodajući im  muzičke primjere iz slovenskih polki, nazivajući taj stil "*Slovenski dodir*" (eng. "Slovenian touch"). Godine 1984. na takmičenju muzičkih orkestara u gradu Milwaukee po prvi put je izabran za kralja polka muzike. 1969. godine, uvršten je u listu najpopularnijih polka muzičara u Chicagu ("Polka Hall of Fame"). Njegova pjesma "*Just Because*" čuva se u Kongresnoj biblioteci u Washington D.C. kao predstavnik američkog stvaralaštva ("Americana"). 
Frankie Yankovic je bio jedan od najpopularnijih polka muzičara 1940-ih i 1950-ih. Kao dijete naučio je da svira harmoniku, a od 15-e godine počeo je svirati profesionalno. Uskoro je bio na čelu jedne od najpopularnijih polka muzičkih grupa u SAD-a.  
Bio je na vrhuncu svoje popularnosti krajem 1940-ih, kada je bila objavljena njegova obrada čehoslovačke pjesme "Valcer plave suknje" (eng. "Blue Skirt Waltz") koja je postala hit singl. Iako nikada nisu prodali mnogo gramofonskih ploča, Yankovic i njegova muzička grupa nastavila je da svira do 1970-ih, rasprodajući koncerte širom SAD-a.

## Biografija 
Frankie Yankovic se rodio 28. jula 1915. godine u mjestu Davis u West Virginia čiji roditelji su bili slovenski iseljenici Andrej Jankovič (iz mjesta Kala kod Pivke) i Rose (rođene) Melem (iz Cerknice). Odrastao je u naselju Collinwoodu u Clevelandu, gdje se preselio sa svojim roditeljima kao dijete.
1930-ih, uspostavio je poslovni odnos sa Joe Trollijem i počeo da nastupa na radio stanicama, kao što su *WJAY* i *WGAR*. Kako se njegov ugled širio, on je tražio mogućnosti da snimi fonografske ploče, ali glavne izdavačke kuće u to vrijeme su ga odbile. Njegovi prvi snimci su napravljeni za *Jenki i Joliet* izdavače kojima je upravljao Fred Wolf,
Početkom 1990-ih zbog godina Frankie Yankovic je bio primoran na svojim koncertima da sjedi dok je svirao harmoniku. 
Godine 1994. najavio je prestanak aktivnog muzičkog djelovanja, ali je ipak nastavio sa koncertima u naredne 3 godine uključujući i turneju sa Walterom Ostanekom. Nastavio je da snima novu muziku za nezavisnu izdavačku kuću "*Cleveland International Records*" koja je objavila njegov poznati album "*Songs of the Polka King, Vol. 1*" 1996. godine. 
Na snimanju albuma su učestvovali mnogobrojni umjetnici od Weird Al Yankovica i komedijaša iz Clevelanda Drew Careya pa sve do "country" zvijezda poput Chet Atkinsa,
Cowboy Jack Clementa i grupe Riders in the Sky. Sljedeće godine je snimljen i drugi dio ovog muzičkog projekta. Uskoro nakon ovoga dravlje Frankie Yankovica se pogoršalo, a 1998. godine je pretrpio pad u svom domu u New Port Richey, Florida, u blizini grada Tampe. Nekoliko dana kasnije, 14. oktobra preminuo je u 83. godini života.

## Stil 
Njegova vrsta polka muzike imala je življi ritam od tradicionalnih polki tzv. "um-pah" stil, u kojima su dosta korišteni puhački instrumenti. To je i dijelom zato što je on više volio lakše, živahnije aranžmane u kojima je često koristio banjo, električne orgulje i dvije harmonike. U to vrijeme većina svirača je svirala harmoniku sjedeći na pozornici, opterećena teškim i pomalo glomaznim instrumentom. Energični Yankovic je svirao satima na pozornici stojeći i poigravajući uz muziku. Njegov veseli nastup na pozornici se savršeno uklapao u neformalnost i živost polke, a publika se tako vrlo brzo poistovjećivala s njim. Najpoznatije pjesme Frankie Yankovica su standardi ovog muzičkog žanra, a njegovo ime je pojam povezan sa polka muzikom nego što je to slučaj sa bilo kojim drugim polka muzičarem.
Pjevao je uglavnom na engleskom jeziku, modernizujući narodnu plesnu muziku iz srednje i istočne Evrope za američku publiku šireći njenu popularnost i izvan useljeničkih zajednica koje je održavaju u životu. Učinio je više za popularizaciju polke nego bilo koji drugi izvođač i ostaje mjerilo po kojem se mjere svi ostali polka umjetnici.

## Slovenija 
[thumb|lijevo|200px|Avsenik gostilna u [Begunje na Gorenjskem|Begunju u kojoj je u ljeto 1995. godine nastupao Slavko Avsenik sa njegovom grupom "Slavko Avsenik i njegovi pravi Gorenjci" (njem. Slavko Avsenik und seine original Oberkreiner) u čast posjete Frankie Yankovica Sloveniji. Sam Yankovic je nastupao to veče sa svojom grupom u restoranu.]] 
Frankie Yankovic i Walter Ostanek su za proslavu svojih rođendana 80-og i 60-og respektivno, zajedno otputovali u Sloveniju vodeći sa sobom svoje supruge i oko 100 ljubitelja polka muzike. Frankie Yankovic je bio veoma cijenjen u Sloveniji čije singl ploče su bile svirane na slovenskom radiju kad je Slavko Avsenik još bio dječak.  
Avsenik, veliki slovenski polka kompozitor i harmonikaš koji je u mnogo navrata svirao pred publikom od 70.000 gledalaca u Njemačkoj, priredio je sa svojom muzičkom grupom raskošnu zabavu za Frankie Yankovica u svom restoranu. Frankie Yankovic je također svirao sa svojom grupom na zabavi. Sljedećeg dana su pili šampanjac zajedno sa tadašnjim predsjednikom Slovenije Milanom Kučanom.

## Nagrade 
* "*Grammy*" nagrada za najbolji polka album 1985. godine - "70 Years of Hits." 

## Reference 
Kategorija:Rođeni 1915.
Kategorija:Umrli 1998.
Kategorija:Polka muzičari
Kategorija:Američki muzičari
Kategorija:Amerikanci porijeklom iz Slovenije
Kategorija:Dobitnici Grammyja‏
Kategorija:Američki harmonikaši